章季子携所作樂府來以詩謝之
作者：曾協
朝代：宋

paragraphs: 平生尚幽僻，塵務百不省。
屢從松竹遊，身閑愛官冷。
何知事大繆，窮日厭鞭打。
抽身對佳客，屣倒冠不整。
吏徒環顧人，爲我忍俄頃。
匆匆上馬揖，語略意已領。
新詩滿懷袖，璀璨吐光景。
歸來坐明月，萬象入清境。
風林起驚鵲，閑窗散花影。
吟哦不成寐，盡此良夜永。